Edizzjoni Provviżorja
SENTENZA TAL-QORTI TAL-ĠUSTIZZJA (Is-Seba’ Awla)
30 ta’ April 2026 (*)
“Rinviju għal deċiżjoni preliminari – Politika kummerċjali komuni – Dazji antidumping – Introduzzjoni ta’ miżuri definittivi ta’ salvagwardja fir-rigward tal-importazzjonijiet ta’ ċerti prodotti tal-azzar – Importazzjoni mit-Tajwan ta’ prodotti tal-azzar li ma jissaddadx – Żewġ numri tal-ordni validi – Eżawriment ta’ waħda miż-żewġ kwoti tariffarji – Impożizzjoni kumulattiva ta’ dazji antidumping u ta’ dazji addizzjonali”
Fil-Kawża C‑115/25,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Fővárosi Törvényszék (il-Qorti tal-Belt ta’ Budapest, l-Ungerija), permezz ta’ deċiżjoni tal‑21 ta’ Jannar 2025, li waslet fil-Qorti tal-Ġustizzja fit‑3 ta’ Frar 2025, fil-proċedura
Stappert Magyarország Kft.
vs
Nemzeti Adó- és Vámhivatal Fellebbviteli Igazgatósága,
IL-QORTI TAL-ĠUSTIZZJA (Is-Seba’ Awla),
komposta minn F. Schalin (Relatur), President tal-Awla, M. Gavalec u Z. Csehi, Imħallfin,
Avukat Ġenerali: A. Biondi,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għall-Gvern Ungeriż, minn D. Csoknyai u M. Z. Fehér, bħala aġenti,
–        għall-Kummissjoni Ewropea, minn V. Bottka u R. Pethke, bħala aġenti,
wara li rat id-deċiżjoni, meħuda wara li nstema’ l-Avukat Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari tikkonċerna l-interpretazzjoni tal-Artikolu 1(1) u (6) tar-Regolament ta’ Implimentazzjoni tal-Kummissjoni (UE) 2019/159 tal‑31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU 2019, L 31, p. 27), kif emendat bir-Regolament ta’ Implimentazzjoni tal-Kummissjoni (UE) 2022/434 tal‑15 ta’ Marzu 2022 (ĠU 2022, L 88, p. 181) (iktar ’il quddiem ir-“Regolament ta’ Implimentazzjoni 2019/159”), kif ukoll tal-Artikolu 2(1) u (2) tar-Regolament ta’ Implimentazzjoni tal-Kummissjoni (UE) 2021/1483, tal‑15 ta’ Settembru 2021 li jimponi dazju antidumping definittiv fuq importazzjonijiet ta’ prodotti tal-azzar inossidabbli rrumblati ċatti fil-kiesaħ li joriġinaw mir-Repubblika tal-Poplu taċ-Ċina u mit-Tajwan wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill (ĠU 2021, L 327, p. 1), moqrija fid-dawl tal-premessi 286 u 287 tar-Regolament ta’ Implimentazzjoni 2021/1483.
2        Din it-talba tressqet fil-kuntest ta’ tilwima bejn Stappert Magyarország Kft., kumpannija ta’ negozju bl-ingrossa ta’ metalli u ta’ minerali, u n-Nemzeti Adó- és Vámhivatal Fellebbviteli Igazgatósága (id-Direttorat tal-Appelli tal-Amministrazzjoni Nazzjonali tat-Taxxa u tad-Dwana, l-Ungerija, iktar ’il quddiem l-“awtorità fiskali tal-appell”) dwar l-applikazzjoni kumulattiva ta’ dazju antidumping u ta’ dazju addizzjonali ta’ salvagwardja fuq prodotti tal-azzar mit-Tajwan, kif ukoll dwar il-kundizzjonijiet għas-sospensjoni tal-ewwel wieħed minn dawn id-dazji.
Il-kuntest ġuridiku
Ir-Regolament ta’ Implimentazzjoni (UE) 2015/2447
3        L-Artikolu 49 tar-Regolament ta’ Implimentazzjoni tal-Kummissjoni (UE) 2015/2447 tal‑24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU 2015, L 343, p. 558, rettifiki fil-ĠU 2016, L 87, p. 35 u fil-ĠU 2017, L 101, p. 195), intitolat “Regoli ġenerali dwar il-ġestjoni uniformi tal-kwoti tariffarji”, jipprovdi, fil-paragrafu 2 tiegħu:
“Kull kwota tariffarja hija identifikata fil-leġiżlazzjoni tal-Unjoni permezz ta’ numru ta’ ordni li jiffaċilita l-ġestjoni tagħha.”
Ir-Regolament ta’ Implimentazzjoni 2019/159
4        L-Artikolu 1(1) sa (3) u (5) u (6) tar-Regolament ta’ Implimentazzjoni 2019/159 jipprovdi:
“1.      Soġġett għall-Artikoli 6 u 7, b’dan qed tinfetaħ kwota tariffarja fir-rigward tal-importazzjonijiet fl-Unjoni [Ewropea] ta’ kull waħda mis‑26 kategorija tal-prodott kkonċernati (definiti b’referenza għall-kodiċi NM speċifikati fir-rigward tagħha fl-Anness I) u għal kull perjodu speċifikati fl-Anness IV.1 u IV.2.
2.      Għal kull waħda mill-kategoriji tal-prodotti kkonċernati, u bl-eċċezzjoni tal-kategoriji tal-prodotti 8 u 25a, parti minn kull kwota tariffarja hija allokata lill-pajjiżi speċifikati fl-Anness IV.
3.      Il-parti li jifdal ta’ kull kwota tariffarja, kif ukoll il-kwota tariffarja għall-kategoriji tal-prodotti 8 u 25a, għandhom jiġu allokati fuq bażi ta’ min jiġi l-ewwel jinqeda l-ewwel, ibbażata fuq kwota tariffarja stabbilita b’mod ugwali għal kull trimestru tal-perjodu ta’ impożizzjoni.
[...]
5.      Meta l-kwota tariffarja rilevanti taħt il-paragrafu 2 tkun eżawrita għal pajjiż speċifiku wieħed, l-importazzjonijiet minn dak il-pajjiż għal xi kategoriji ta’ prodotti jistgħu jsiru taħt il-parti li jifdal tal-kwota tariffarja għall-istess kategorija ta’ prodott. Din id-dispożizzjoni għandha tapplika biss matul l-aħħar trimestru ta’ kull sena ta’ applikazzjoni tal-kwota tariffarja definittiva. [...]
6.      Fejn il-kwota tariffarja rilevanti tiġi eżawrita jew fejn l-importazzjonijiet tal-kategoriji tal-prodott ma jibbenefikawx mill-kwota tariffarja rilevanti, għandu jiġi applikat dazju addizzjonali bir-rata ta’ 25 %, applikabbli għall-prezz nett ħieles fil-fruntiera tal-Unjoni, qabel id-dazju, fuq il-kategoriji tal-prodott stabbiliti fl-Anness IV.1.”
5        L-Artikolu 3 tar-Regolament ta’ Implimentazzjoni 2019/159 jipprovdi:
“Il-kwoti tar-rati tariffarji stabbiliti fl-Artikolu 1 għandhom jiġu ġestiti mill-Kummissjoni u mill-Istati Membri f'konformità mas-sistema ta' ġestjoni għar-rati tal-kwoti tariffarji pprovduti fl-Artikoli 49 sa 54 tar-Regolament ta’ Implimentazzjoni [2015/2447].”
Ir-Regolament ta’ Implimentazzjoni 2021/1483
6        Il-premessa 286 tar-Regolament ta’ Implimentazzjoni 2021/1483 tinqara kif ġej:
“Permezz tar-[Regolament ta’ Implimentazzjoni 2019/159], il-Kummissjoni imponiet miżura ta’ salvagwardja fir-rigward ta’ ċerti prodotti tal-azzar għal perjodu ta’ tliet snin. [...] Konsegwentement, ladarba l-kwoti tariffarji stabbiliti skont il-miżura ta’ salvagwardja jinqabżu, kemm id-dazju tariffarju ‘l fuq mill-kwota kif ukoll id-dazju anti-dumping isiru pagabbli fuq l-istess importazzjonijiet. Peress li akkumulazzjoni ta’ miżuri anti-dumping b’miżuri ta’ salvagwardja tista’ twassal għal effett fuq il-kummerċ aktar milli mixtieq, il-Kummissjoni ddeċidiet li tipprevjeni l-applikazzjoni simultanja tad-dazju anti-dumping mad-dazju tariffarju’ l fuq mill-kwota għall-prodott taħt rieżami għat-tul ta’ żmien tal-impożizzjoni tad-dazju ta’ salvagwardja.”
7        Il-premessa 287 tar-Regolament ta’ Implimentazzjoni 2021/1483 tiddikjara:
“Dan ifisser li fejn id-dazju tariffarju ’l fuq mill-kwota msemmi fl-Artikolu 1(6) tar-[Regolament ta’ Implimentazzjoni 2019/159] isir applikabbli għall-prodott taħt rieżami u jaqbeż il-livell tad-dazji anti-dumping skont dan ir-Regolament, għandu jinġabar biss id-dazju tariffarju ‘l fuq mill-kwota msemmi fl-Artikolu 1(6) tar-[Regolament ta’ Implimentazzjoni 2019/159]. Matul il-perjodu ta’ applikazzjoni simultanja tad-dazji ta’ salvagwardja u anti-dumping, il-ġbir taddazji imposti skont dan ir-Regolament għandu jiġi sospiż. […]”
8        L-Artikolu 2(1) u (2) tar-Regolament ta’ Implimentazzjoni 2021/1483 jipprovdi:
“1.      Fejn id-dazju tariffarju ’l fuq mill-kwota msemmi fl-Artikolu 1(6) tar-[Regolament ta’ Implimentazzjoni 2019/159] isir applikabbli għal prodotti tal-azzar inossidabbli rrumblati ċatti, mhux maħdumin aktar ħlief irrumblati fil-kiesaħ (imnaqqsin bil-kesħa) u jaqbeż il-livell ekwivalenti ad valorem tad-dazju anti-dumping stabbilit fl-Artikolu 1(2), għandu jinġabar biss id-dazju tariffarju ’l fuq mill-kwota msemmi fl-Artikolu 1(6) tar-[Regolament ta’ Implimentazzjoni 2019/159].
2.      Matul il-perjodu ta’ applikazzjoni tal-paragrafu 1, il-ġbir tad-dazji imposti skont dan ir-Regolament għandu jiġi sospiż.”
Il-kawża prinċipali u d-domandi preliminari
9        Permezz tar-Regolament ta’ Implimentazzjoni 2019/159, il-Kummissjoni introduċiet miżuri definittivi ta’ salvagwardja fir-rigward tal-importazzjonijiet ta’ ċerti prodotti tal-azzar, li jikkonsistu fl-applikazzjoni ta’ dazju addizzjonali ta’ 25 % fuq l-importazzjonijiet minn pajjiżi terzi ta’ prodotti li jaqgħu taħt il-kodiċijiet tan-NM 7219 32 10, 7219 33 10, 7219 34 10 u 7219 90 80.
10      Barra minn hekk, permezz tar-Regolament ta’ Implimentazzjoni 2021/1483, hija introduċiet dazju antidumping fuq l-importazzjonijiet mir-Repubblika Popolari taċ-Ċina ta’ prodotti tal-azzar li ma jissaddadx illaminati ċatti fil-kiesaħ, li jaqgħu, b’mod partikolari, taħt l-istess kodiċi tan-NM. Ir-rata ta’ dan id-dazju hija, bħala prinċipju, 6.8 % għall-produtturi Tajwaniżi.
11      Fl‑1 ta’ April 2022, Stappert Magyarország ressqet talba quddiem in-Nemzeti Adó- és Vámhivatal Dél-budapesti Adó- és Vámigazgatósága (id-Direttorat tat-Taxxa u tad-Dwana għad-Distrett tan-Nofsinhar ta’ Budapest tal-Amministrazzjoni Nazzjonali tat-Taxxa u tad-Dwana, l-Ungerija, iktar ’il quddiem l-“awtorità fiskali tal-ewwel grad”) għar-rilaxx għaċ-ċirkulazzjoni libera ta’ diversi prodotti tal-azzar mit-Tajwan. Din it-talba kienet tressqet taħt il-kodiċi ta’ preferenza 120 u kienet isemmi n-numru tal-ordni tal-kwota 09.8847 għal erba’ tipi ta’ prodotti tal-azzar li ma jissaddadx li jaqgħu taħt il-kodiċijiet Taric 7219 32 10 00, 7219 33 10 00, 7219 90 80 00 u 7219 34 10 00.
12      Il-kwota bin-numru tal-ordni 09.8847 ġiet eżawrita dakinhar stess li tressqet din it-talba. It-tieni kwota, bin-numru tal-ordni 09.8578, li nfetħet fl‑1 ta’ April 2022 għall-istess pajjiżi ta’ oriġini u għall-istess kategoriji ta’ prodotti, ġiet eżawrita fil‑11 ta’ April 2022. Stappert Magyarország ma kinitx semmiet din it-tieni kwota fit-talba tagħha għal rilaxx għal ċirkulazzjoni libera.
13      Wara li d-Direttorat Ġenerali tal-Kummissjoni “Taxxa u Unjoni Doganali” eżamina din it-talba, l-awtorità fiskali tal-ewwel grad tat il-benefiċċju tal-kwota tariffarja preferenzjali biss għal parti mill-merkanzija importata u dan sal-limitu tal-kwota li kienet għadha disponibbli, dakinhar tat-talba, taħt il-kwota Nru 09.8847.
14      Permezz ta’ deċiżjoni tat‑8 ta’ Settembru 2022, l-awtorità fiskali tal-ewwel grad applikat għall-prodotti kollha rrilaxxati għal ċirkulazzjoni libera dazju antidumping definittiv ta’ 6.8 % u, għall-prodotti biss li l-volum tagħhom kien jaqbeż il-parti li kienet għadha disponibbli mill-kwota tariffarja Nru 09.8847, dazju addizzjonali ta’ 25 %. Hija qagħdet fuq l-Artikolu 1(6) tar-Regolament ta’ Implimentazzjoni 2019/159 li jipprevedi li “[f]ejn il-kwota tariffarja rilevanti tiġi eżawrita jew fejn l-importazzjonijiet tal-kategoriji tal-prodott ma jibbenefikawx mill-kwota tariffarja rilevanti, għandu jiġi applikat dazju addizzjonali bir-rata ta’ 25 % [...]”.
15      Fid-deċiżjoni tagħha dwar ir-rikors amministrattiv ippreżentat minn Stappert Magyarország, l-awtorità fiskali tal-appell ikkonfermat din id-deċiżjoni inkwantu din tal-aħħar ikkonfermat l-applikazzjoni kumulattiva tad-dazju antidumping u tad-dazju addizzjonali għall-parti mill-prodotti barra mill-kwota. Hija qieset li, għalkemm dakinhar li ntlaqgħet it-talba għal rilaxx għal ċirkulazzjoni libera, it-tieni volum tal-kwota (Nru 09.8578) kien għadu disponibbli għall-pajjiż ta’ oriġini u għall-prodotti kkonċernati, Stappert Magyarország ma setgħetx, madankollu, tibbenefika minnu billi hija ma kinitx semmietu fit-talba tagħha.
16      Sa fejn għandha x’taqsam l-applikazzjoni tar-regoli ta’ non-cumul, l-awtorità fiskali tal-appell qieset, madankollu, li, fid-dawl tal-fatt li kien jeżisti dan it-tieni volum tal-kwota, ma kellux jitqies li l-kwota tariffarja rilevanti ġiet eżawrita fis-sens tal-Artikolu 1(6) tar-Regolament ta’ Implimentazzjoni 2019/159. Minn dan hija ddeduċiet li l-kundizzjonijiet għas-sospensjoni tad-dazji antidumping, previsti fl-Artikolu 2 tar-Regolament ta’ Implimentazzjoni 2021/1483, ma kinux issodisfatti, minkejja li dan ir-regolament jipprevedi, f’ċerti każijiet, is-sospensjoni ta’ dawn id-dazji meta jiġu applikati dazji addizzjonali.
17      Stappert Magyarország ippreżentat rikors quddiem il-qorti tar-rinviju kontra d-deċiżjoni tal-awtorità fiskali ta’ appell li kkonfermat l-applikazzjoni kumulattiva ta’ dawn iż-żewġ dazji għall-prodotti li fir-rigward tagħhom hija ġiet irrifjutata l-benefiċċju tal-kwota tariffarja preferenzjali.
18      Fil-fehma ta’ din il-kumpannija, tali applikazzjoni kumulattiva tmur kontra l-intenzjoni tal-leġiżlatur tal-Unjoni, kif tirriżulta mill-premessa 286 tar-Regolament ta’ Implimentazzjoni 2021/1483. Hija ssostni li, għalkemm id-dazju addizzjonali ta’ 25 % kellu japplika għall-prodotti barra mill-kwota li jaqgħu taħt in-numru tal-ordni 09.8847, kif jitlob l-Artikolu 1(6) tar-Regolament ta’ Implimentazzjoni 2019/159, id-dazju antidumping ta’ 6.8 % kellu, min-naħa l-oħra, jiġi sospiż skont l-Artikolu 2(1) tar-Regolament ta’ Implimentazzjoni 2021/1483, billi r-rata tad-dazju addizzjonali kienet teċċedi dik tad-dazju antidumping.
19      Stappert Magyarország issostni wkoll li l-awtorità fiskali tal-appell għamlet żball ta’ interpretazzjoni meta ssuġġettat is-sospensjoni tad-dazju antidumping għall-eżawriment konġunt tal-kwoti bin-numri tal-ordni 09.8847 u 09.8578. Fil-fehma ta’ din il-kumpannija, l-Artikolu 1(6) tar-Regolament ta’ Implimentazzjoni 2019/159 jorbot b’mod ċar is-sospensjoni tad-dazju antidumping mal-eżawriment “tal-kwota tariffarja” u mhux mal-eżawriment ta’ diversi kwoti tariffarji suċċessivi. Minn dan hija tiddeduċi li l-eżawriment tal-kwota Nru 09.8847 biss kien biżżejjed sabiex jiskatta s-sistema li tapplika għall-importazzjonijiet barra mill-kwota.
20      Il-qorti tar-rinviju tirrileva li s-soluzzjoni tat-tilwima li għandha quddiemha tiddependi, essenzjalment, mill-interpretazzjoni tar-regoli ta’ applikazzjoni tad-dazji tal-miżuri antidumping flimkien ma’ dawk tal-miżuri ta’ salvagwardja, li jirriżultaw, rispettivament, mir-Regolamenti ta’ Implimentazzjoni 2021/1483 u 2019/159.
21      Huwa f’dawn iċ-ċirkustanzi li l-Fővárosi Törvényszék (il-Qorti tal-Belt ta’ Budapest), li hija l-qorti tar-rinviju, iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“(1)      Il-kelma ‘rilevanti’ użata fl-Artikolu 1(6) tar-[Regolament ta’ Implimentazzjoni 2019/159] għandha tiġi interpretata fis-sens li tagħmel riferiment, fir-rigward tal-kategoriji ta’ prodotti ddeterminati taħt kodiċi tan-nomenklatura magħquda speċifiku msemmija fl-Artikolu 1(1) tiegħu, għan-numri tal-ordni (kwota tariffarja) kollha miftuħa għal kull perijodu jew biss għan-numru tal-ordni (kwota tariffarja) li fir-rigward tiegħu l-importatur ressaq talba għal kwota tariffarja?
(2)      L-espressjoni ‘[f]ejn id-dazju tariffarju ’l fuq mill-kwota […] isir applikabbli’ li tinsab fl-Artikolu 2(1) tar-Regolament ta’ Implimentazzjoni [2021/1483] għandha tiġi interpretata fis-sens li tkopri biss il-każ fejn id-dazju addizzjonali ta’ 25 % isir applikabbli peress li l-kwota tariffarja ‘rilevanti’ hija eżawrita jew tkopri wkoll il-każ fejn id-dazju addizzjonali japplika għal kwalunkwe raġuni oħra, bħal [...] in-nuqqas li titressaq talba?
(3)      L-Artikolu 2(2) tar-Regolament ta’ Implimentazzjoni 2021/1483 għandu jiġi interpretat fis-sens li l-ġbir tad-dazju antidumping ta’ 6.8 % huwa sospiż biss bħala konsegwenza tal-applikazzjoni tad-dazju addizzjonali ta’ 25 % minħabba l-eżawriment tal-kwota tariffarja rilevanti jew inkella huwa sospiż ukoll meta d-dazju addizzjonali jirriżulta applikabbli għal kwalunkwe raġuni oħra, bħal [...] in-nuqqas li titressaq talba?
(4)      L-Artikolu 1(6) tar-[Regolament ta’ Implimentazzjoni 2019/159] u l-Artikolu 2(1) u (2) tar-Regolament ta’ Implimentazzjoni [2021/1483], moqrija fid-dawl tal-premessi 286 u 287 ta’ dan l-aħħar regolament ta’ implimentazzjoni, għandhom jiġu interpretati fis-sens li d-dazju addizzjonali u d-dazju antidumping ma jistgħux jiġu imposti flimkien anki meta, fid-data tal-eżawriment tal-kwota tariffarja miftuħa taħt ċertu numru ta’ ordni, il-Kummissjoni tkun fetħet kwota tariffarja ġdida b’numru ta’ ordni ieħor għal prodotti li jaqgħu taħt l-istess kodiċi tan-nomenklatura magħquda u l-importatur ikun talab il-proċedura doganali preferenzjali biss għall-kwota tariffarja eżawrita?”
Fuq id-domandi preliminari
Fuq l-ewwel domanda
22      Permezz tal-ewwel domanda tagħha, il-qorti tar-rinviju qiegħda essenzjalment tistaqsi jekk l-Artikolu 1(6) tar-Regolament ta’ Implimentazzjoni 2019/159 għandux jiġi interpretat fis-sens li l-espressjoni “[f]ejn il-kwota tariffarja rilevanti tiġi eżawrita”, li minnha tiddependi l-applikazzjoni tad-dazju addizzjonali ta’ 25 % previst f’din id-dispożizzjoni, tirreferi biss għan-numru tal-ordni partikolari msemmi fit-talba għal rilaxx għal ċirkulazzjoni libera.
23      Il-qorti tar-rinviju tirrileva li din l-espressjoni tista’ tiġi interpretata b’żewġ modi. Skont l-ewwel interpretazzjoni, it-terminu “rilevanti” jirreferi għas‑26 kategorija tal-prodotti koperti mill-miżuri ta’ salvagwardja introdotti bir-Regolament ta’ Implimentazzjoni 2019/159 u, konsegwentement, għall-kwoti tariffarji kollha miftuħa għal dawn il-kategoriji ta’ prodotti. Skont it-tieni interpretazzjoni, din il-kelma tirreferi biss għan-numru tal-ordni li taħtu importatur ikun ressaq talba għall-allokazzjoni tal-kwota. Fil-kuntest ta’ din it-tieni interpretazzjoni, l-eżawriment tal-kwota tariffarja relatata ma’ dan in-numru tal-ordni biss ikun biżżejjed sabiex japplika d-dazju addizzjonali ta’ 25 %.
24      Fl-osservazzjonijiet bil-miktub tiegħu, il-Gvern Ungeriż iqis li l-espressjoni “[f]ejn il-kwota tariffarja rilevanti tiġi eżawrita” tirreferi għall-kategorija ta’ prodotti kkonċernati u mhux għal kull wieħed min-numri tal-ordni meqjusin waħedhom. Mill-banda l-oħra, fil-fehma tal-Kummissjoni, din l-espressjoni tirreferi biss għan-numru tal-ordni li abbażi tiegħu l-importatur ikun ressaq talba għal kwota tariffarja.
25      L-espressjoni “kwota tariffarja rilevanti” ma hijiex iddefinita fir-Regolament ta’ Implimentazzjoni 2019/159.
26      Madankollu, id-dispożizzjonijiet tar-Regolament ta’ Implimentazzjoni 2019/159, moqrija flimkien ma’ dawk tar-Regolament ta’ Implimentazzjoni 2015/2447, jipprovdu informazzjoni li tippermetti li tiġi ppreċiżata l-portata tagħha.
27      Minn naħa, l-Artikolu 1(1) tar-Regolament ta’ Implimentazzjoni 2019/159 jipprevedi li għandha “tinfetaħ kwota tariffarja fir-rigward tal-importazzjonijiet fl-Unjoni ta’ kull waħda mis‑26 kategorija tal-prodott kkonċernati [...] u għal kull perjodu speċifikati [...]”.
28      Min-naħa l-oħra, l-Artikolu 3 ta’ dan ir-regolament ta’ implimentazzjoni jipprovdi li l-“kwoti tar-rati tariffarji stabbiliti fl-Artikolu 1 għandhom jiġu ġestiti mill-Kummissjoni u mill-Istati Membri f’konformità mas-sistema ta’ ġestjoni għar-rati tal-kwoti tariffarji pprovduti fl-Artikoli 49 sa 54 tar-Regolament ta’ Implimentazzjoni [2015/2447]”.
29      F’dan ir-rigward, l-Artikolu 49(2) tar-Regolament ta’ Implimentazzjoni 2015/2447 jipprovdi li “[k]ull kwota tariffarja hija identifikata fil-leġiżlazzjoni tal-Unjoni permezz ta’ numru ta’ ordni li jiffaċilita l-ġestjoni tagħha”.
30      Minn dawn id-dispożizzjonijiet jirriżulta li, għall-finijiet tal-ġestjoni tal-kwoti tariffarji, kull kwota tariffarja għandha tiġi identifikata permezz ta’ numru tal-ordni.
31      Din il-konstatazzjoni hija konsistenti wkoll mal-Artikolu 1(1) tar-Regolament ta’ Implimentazzjoni 2019/159, li minnu jirriżulta li kwota tariffarja għandha tinfetaħ għal perijodu determinat.
32      Għalhekk, l-espressjoni “kwota tariffarja rilevanti”, kif użata fl-Artikolu 1(6) ta’ dan ir-regolament ta’ implimentazzjoni, għandha tinftiehem fis-sens li tirreferi għall-kwota li tikkorrispondi għan-numru tal-ordni partikolari msemmi fit-talba għal rilaxx għal ċirkulazzjoni libera.
33      Fid-dawl tar-raġunijiet premessi, ir-risposta għall-ewwel domanda għandha tkun li l-Artikolu 1(6) tar-Regolament ta’ Implimentazzjoni 2019/159 għandu jiġi interpretat fis-sens li l-espressjoni “[f]ejn il-kwota tariffarja rilevanti tiġi eżawrita”, li minnha tiddependi l-applikazzjoni tad-dazju addizzjonali ta’ 25 % previst f’din id-dispożizzjoni, tirreferi biss għan-numru tal-ordni partikolari msemmi fit-talba għal rilaxx għal ċirkulazzjoni libera.
Fuq it-tieni domanda
34      Permezz tat-tieni domanda tagħha, il-qorti tar-rinviju qiegħda tistaqsi jekk l-Artikolu 2(1) tar-Regolament ta’ Implimentazzjoni 2021/1483 għandux jiġi interpretat fis-sens li l-espressjoni “[f]ejn id-dazju tariffarju ’l fuq mill-kwota [...] isir applikabbli”, fis-sens ta’ din id-dispożizzjoni, tkopri biss is-sitwazzjoni fejn id-dazju addizzjonali ta’ 25 % isir applikabbli minħabba s-sempliċi eżawriment tal-kwota tariffarja, jew jekk din tkoprix ukoll is-sitwazzjonijiet l-oħra fejn dan id-dazju jsir applikabbli, b’mod partikolari fin-nuqqas ta’ talba għall-allokazzjoni ta’ kwota tariffarja.
35      Il-Gvern Ungeriż ifisser, fl-osservazzjonijiet bil-miktub tiegħu, li l-imsemmija dispożizzjoni tkopri biss il-każ fejn id-dazju addizzjonali jsir applikabbli minħabba l-eżawriment tal-kwota tariffarja rilevanti.
36      Għall-kuntrarju, il-Kummissjoni tqis li l-espressjoni inkwistjoni tikkonċerna, mingħajr eċċezzjoni, kull sitwazzjoni fejn d-dazju addizzjonali ta’ 25 % isir applikabbli, inkluż fejn l-importatur ma jkunx talab li jibbenefika mill-kwota tariffarja.
37      F’dan il-każ, l-Artikolu 2(1) tar-Regolament ta’ Implimentazzjoni 2021/1483, li jsemmi l-ipoteżi li d-“dazju tariffarju ’l fuq mill-kwota jsir applikabbli”, jirreferi espliċitament għad-dazju addizzjonali ta’ 25 % previst fl-Artikolu 1(6) tar-Regolament ta’ Implimentazzjoni 2019/159.
38      Issa, skont din id-dispożizzjoni tal-aħħar, dan id-dazju addizzjonali japplika “[f]ejn il-kwota tariffarja rilevanti tiġi eżawrita jew fejn l-importazzjonijiet tal-kategoriji tal-prodott ma jibbenefikawx mill-kwota tariffarja rilevanti”.
39      Dan ifisser li l-applikazzjoni tad-dazju addizzjonali ta’ 25 % ma tirriżultax biss mill-eżawriment tal-kwota tariffarja msemmija f’talba għal rilaxx għal ċirkulazzjoni libera, iżda wkoll minn kull sitwazzjoni fejn l-importazzjonijiet inkwistjoni ma jkunux jibbenefikaw minn din il-kwota tariffarja, b’mod partikolari fin-nuqqas ta’ talba għall-allokazzjoni tagħha.
40      Konsegwentement, ir-risposta għat-tieni domanda għandha tkun li l-Artikolu 2(1) tar-Regolament ta’ Implimentazzjoni 2021/1483 għandu jiġi interpretat fis-sens li l-espressjoni “[f]ejn id-dazju tariffarju ’l fuq mill-kwota [...] isir applikabbli”, fis-sens ta’ dan l-Artikolu 2(1), tkopri kull sitwazzjoni fejn id-dazju addizzjonali ta’ 25 % jsir applikabbli bis-saħħa tal-Artikolu 1(6) tar-Regolament ta’ Implimentazzjoni 2019/159, inkluż fejn l-importazzjonijiet ma jkunux jibbenefikaw mill-kwota tariffarja rilevanti billi ma tkun tressqet ebda talba għal allokazzjoni.
Fuq it-tielet domanda
41      Permezz tat-tielet domanda tagħha, il-qorti tar-rinviju qiegħda essenzjalment tistaqsi jekk l-Artikolu 2(2) tar-Regolament ta’ Implimentazzjoni 2021/1483 għandux jiġi interpretat fis-sens li s-sospensjoni tad-dazji antidumping definittivi tapplika biss jekk id-dazju addizzjonali ta’ 25 % isir applikabbli minħabba l-eżawriment tal-kwota tariffarja rilevanti, jew ukoll jekk dan id-dazju addizzjonali jsir applikabbli f’każijiet oħra, b’mod partikolari fejn l-importazzjonijiet ma jkunux jibbenefikaw mill-kwota tariffarja rilevanti billi ma tkun tressqet ebda talba għal allokazzjoni.
42      Fl-osservazzjonijiet bil-miktub tiegħu, il-Gvern Ungeriż isostni li d-dazju antidumping ma jistax jiġi sospiż jekk kemm‑il darba tibqa’ disponibbli kwota tariffarja, inkluż taħt numru tal-ordni differenti minn dak indikat mill-importatur.
43      Mill-banda l-oħra, fil-fehma tal-Kummissjoni, l-Artikolu 2(2) tar-Regolament ta’ Implimentazzjoni 2021/1483 għandu japplika għal talba għal rilaxx għal ċirkulazzjoni libera relatata ma’ numru tal-ordni partikolari f’kull każ fejn japplika d-dazju addizzjonali ta’ 25 %. Dan id-dazju tal-aħħar u d-dazju antidumping qatt ma jistgħu japplikaw fl-istess ħin għall-istess volum ta’ importazzjonijiet taħt numru tal-ordni wieħed u, għalhekk, id-dazju antidumping ta’ 6.8 % għandu jiġi sospiż.
44      F’dan il-każ, mir-risposta mogħtija għat-tieni domanda jirriżulta li l-Artikolu 2(1) tar-Regolament ta’ Implimentazzjoni 2021/1483 ikopri kull sitwazzjoni fejn id-dazju addizzjonali ta’ 25 % isir applikabbli bis-saħħa tal-Artikolu 1(6) tar-Regolament ta’ Implimentazzjoni 2019/159, inkluż fejn l-importazzjonijiet ma jkunux jibbenefikaw mill-kwota tariffarja rilevanti billi ma tkun tressqet ebda talba għal allokazzjoni. F’dan il-każ, huwa biss dan id-dazju tal-aħħar li japplika jekk kemm‑il darba l-ammont tiegħu ikun iktar minn dak tad-dazji antidumping.
45      F’dawn iċ-ċirkustanzi, is-sospensjoni tal-ġbir tad-dazju antidumping ta’ 6.8 %, previst fl-Artikolu 2(2) tar-Regolament ta’ Implimentazzjoni 2021/1483, għandha tkun effettiva matul il-perijodu kollu fejn japplika biss id-dazju addizzjonali ta’ 25 %, skont l-Artikolu 2(1) ta’ dan ir-regolament ta’ implimentazzjoni.
46      Għalhekk, ir-risposta għat-tielet domanda għandha tkun li l-Artikolu 2(2) tar-Regolament ta’ Implimentazzjoni 2021/1483 għandu jiġi interpretat fis-sens li s-sospensjoni tad-dazji antidumping definittivi prevista f’din id-dispożizzjoni tapplika f’kull każ fejn id-dazju addizzjonali, li l-ammont tiegħu jkun iktar minn dak tad-dazji antidumping, isir applikabbli, tkun xi tkun ir-raġuni, b’mod partikolari fejn l-importazzjonijiet ma jkunux jibbenefikaw mill-kwota tariffarja rilevanti billi ma tkun tressqet ebda talba għal allokazzjoni.
Fuq ir-raba’ domanda
47      Permezz tar-raba’ domanda tagħha, il-qorti tar-rinviju qiegħda tistaqsi jekk l-Artikolu 1(6) tar-Regolament ta’ Implimentazzjoni 2019/159 u l-paragrafi 1 u 2 tal-Artikolu 2 tar-Regolament ta’ Implimentazzjoni 2021/1483 għandhomx, fid-dawl tal-premessi 286 u 287 ta’ dan ir-regolament tal-aħħar, jiġu interpretati fis-sens li dazju addizzjonali u dazju antidumping ma jistgħux jiġu imposti fl-istess ħin, inkluż fil-każ fejn dakinhar li tiġi eżawrita kwota tariffarja relatata ma’ numru tal-ordni partikolari, tinfetaħ kwota tariffarja ġdida, b’numru tal-ordni differenti, għal prodotti li jaqgħu taħt l-istess kodiċi tan-NM, f’sitwazzjoni fejn l-importatur ikun talab li jibbenefika mis-sistema doganali preferenzjali abbażi biss tal-kwota tariffarja eżawrita.
48      Fl-osservazzjonijiet bil-miktub tiegħu, il-Gvern Ungeriż jispjega li l-premessi 286 u 287 tar-Regolament ta’ Implimentazzjoni 2021/1483 ma jaffettwawx il-legalità tal-applikazzjoni kumulattiva tad-dazju addizzjonali ta’ 25 % u tad-dazju antidumping ta’ 6.8 %.
49      Mill-banda l-oħra, fil-fehma tal-Kummissjoni, dawn iż-żewġ dazji ma jistgħux jiġu applikati fl-istess ħin għall-istess volum ta’ importazzjonijiet li jkunu jaqgħu taħt l-istess numru tal-ordni, u dan mingħajr ma jingħata kas tal-fatt jekk l-importatur ikunx ressaq jew le talba għal kwota tariffarja abbażi ta’ numru tal-ordni ieħor.
50      F’dan ir-rigward, mir-risposti mogħtija għall-ewwel sat-tielet domanda jirriżulta, minn naħa, li l-“kwota tariffarja rilevanti”, fis-sens tal-Artikolu 1(6) tar-Regolament ta’ Implimentazzjoni 2019/159, tikkorrispondi għall-kwota identifikata bin-numru tal-ordni msemmi fit-talba għal rilaxx għal ċirkulazzjoni libera u, min-naħa l-oħra, li l-paragrafi 1 u 2 tal-Artikolu 2 tar-Regolament ta’ Implimentazzjoni 2021/1483 japplikaw f’kull każ fejn id-dazju addizzjonali ta’ 25 % jsir applikabbli bis-saħħa ta’ din id-dispożizzjoni.
51      Dan ifisser li l-eżistenza ta’ kwota tariffarja disponibbli għall-istess prodotti taħt numru ta’ ordni differenti la taffettwa l-applikazzjoni tad-dazju addizzjonali ta’ 25 % abbażi tan-numru tal-ordni msemmi fit-talba għal rilaxx għal ċirkulazzjoni libera u lanqas l-applikazzjoni, jekk ikun il-każ, tar-regola ta’ sospensjoni tad-dazju antidumping inqas fil-valur prevista fl-Artikolu 2(1) u (2) tar-Regolament ta’ Implimentazzjoni 2021/1483, f’dan il-każ 6.8 %. L-unika kundizzjoni li tista’ tiskatta s-sospensjoni tad-dazju antidumping hija li l-ammont tiegħu jkun inqas minn dak tad-dazju addizzjonali.
52      Bl-istess mod, il-fatt li importatur ma jkunx talab il-benefiċċju ta’ kwota tariffarja taħt numru tal-ordni ieħor ma jistax, minnu nnifsu, iżomm lil din ir-regola ta’ sospensjoni milli tapplika, billi tali kundizzjoni la tirriżulta mir-Regolament ta’ Implimentazzjoni 2019/159 u lanqas mir-Regolament ta’ Implimentazzjoni 2021/1483.
53      Din l-interpretazzjoni hija kkorroborata mill-premessi 286 u 287 tar-Regolament 2021/1483, li minnhom essenzjalment jirriżulta li l-applikazzjoni tal-miżuri antidumping għandha tiġi aġġustata hekk li, kemm idumu japplikaw il-miżuri ta’ salvagwardja, jiġi evitat effett eċċessiv li jirriżulta mill-applikazzjoni taż-żewġ dazji fl-istess ħin.
54      Għalhekk, ir-risposta għar-raba’ domanda għandha tkun li l-Artikolu 1(6) tar-Regolament ta’ Implimentazzjoni 2019/1959 u l-paragrafi 1 u 2 tal-Artikolu 2 tar-Regolament ta’ Implimentazzjoni 2021/1483, moqrija fid-dawl tal-premessi 286 u 287 ta’ dan ir-regolament tal-aħħar, għandhom jiġu interpretati fis-sens li dazju antidumping u dazju addizzjonali ma jistgħux jiġu imposti fl-istess ħin fejn il-kundizzjonijiet għall-applikazzjoni tas-sospensjoni previsti fl-imsemmi Artikolu 2 ikunu ssodisfatti għall-importazzjonijiet inkwistjoni, inkluż fil-każ fejn, dakinhar li tiġi eżawrita kwota tariffarja b’numru tal-ordni partikolari, tinfetaħ kwota tariffarja ġdida, taħt numru tal-ordni differenti, għal prodotti li jaqgħu taħt l-istess kodiċi tan-NM, u fejn l-importatur ikun talab li jibbenefika mis-sistema doganali preferenzjali abbażi biss tal-kwota tariffarja li tkun ġiet eżawrita.
Fuq l-ispejjeż
55      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is-Seba’ Awla) taqta’ u tiddeċiedi:
1)      L-Artikolu 1(6) tar-Regolament ta’ Implimentazzjoni tal-Kummissjoni (UE) 2019/159 tal‑31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar, kif emendat bir-Regolament ta’ Implimentazzjoni tal-Kummissjoni (UE) 2022/434 tal‑15 ta’ Marzu 2022,
għandu jiġi interpretat fis-sens li:
l-espressjoni “[f]ejn il-kwota tariffarja rilevanti tiġi eżawrita”, li minnha tiddependi l-applikazzjoni tad-dazju addizzjonali ta’ 25% previst f’din id-dispożizzjoni, tirreferi biss għan-numru speċifiku tal-ordni msemmi fit-talba għal rilaxx għal ċirkolazzjoni libera.
2)      L-Artikolu 2(1) tar-Regolament ta’ Implimentazzjoni tal-Kummissjoni (UE) 2021/1483 tal‑15 ta’ Settembru 2021 li jimponi dazju antidumping definittiv fuq importazzjonijiet ta’ prodotti tal-azzar inossidabbli rrumblati ċatti fil-kiesaħ li joriġinaw mir-Repubblika tal-Poplu taċ-Ċina u mit-Tajwan wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill,
għandu jiġi interpretat fis-sens li:
l-espressjoni “[f]ejn id-dazju tariffarju ’l fuq mill-kwota [...] isir applikabbli”, fis-sens ta’ dan l-Artikolu 2(1), tkopri kull sitwazzjoni fejn id-dazju addizzjonali ta’ 25 % isir applikabbli bis-saħħa tal-Artikolu 1(6) tar-Regolament ta’ Implimentazzjoni 2019/159, kif emendat bir-Regolament ta’ Implimentazzjoni 2022/434, inkluż fejn l-importazzjonijiet ma jkunux jibbenefikaw mill-kwota tariffarja rilevanti billi ma tkunx tressqet ebda talba għal allokazzjoni.
3)      L-Artikolu 2(2) tar-Regolament ta’ Implimentazzjoni 2021/1483
għandu jiġi interpretat fis-sens li:
is-sospensjoni tad-dazji antidumping definittivi prevista f’din id-dispożizzjoni tapplika f’kull każ fejn id-dazju addizzjonali, li l-ammont tiegħu jkun iktar minn dak tad-dazji antidumping, isir applikabbli, tkun xi tkun ir-raġuni, b’mod partikolari fejn l-importazzjonijiet ma jkunux jibbenefikaw mill-kwota tariffarja rilevanti billi ma tkun tressqet ebda talba għal allokazzjoni.
4)      L-Artikolu 1(6) tar-Regolament ta’ Implimentazzjoni 2019/159, kif emendat bir-Regolament ta’ Implimentazzjoni 2022/434, u l-Artikolu 2(1) u (2) tar-Regolament ta’ Implimentazzjoni 2021/1483, moqrija fid-dawl tal-premessi 286 u 287 ta’ dan ir-regolament tal-aħħar,
għandhom jiġi interpretati fis-sens li:
dazju antidumping u dazju addizzjonali ma jistgħux jiġu imposti fl-istess ħin fejn il-kundizzjonijiet għall-applikazzjoni tas-sospensjoni previsti fl-imsemmi Artikolu 2 ikunu ssodisfatti għall-importazzjonijiet inkwistjoni, inkluż fejn, dakinhar li tkun ġiet eżawrita kwota tariffarja b’numru tal-ordni partikolari, tinfetaħ kwota tariffarja ġdida, taħt numru tal-ordni differenti, għal prodotti li jaqgħu taħt l-istess kodiċi tan-NM, u fejn l-importatur ikun talab li jibbenefika mis-sistema doganali preferenzjali abbażi biss tal-kwota tariffarja li tkun ġiet eżawrita.
Firem
*      Lingwa tal-kawża: l-Ungeriż.